b'\n_START_ARTICLE_\nGears of War 2\n_START_SECTION_\nPelaaminen\n_START_PARAGRAPH_\nGears of War 2:ssa taistelut perustuvat pitk\xc3\xa4lti kartoilta l\xc3\xb6ytyvien suojien k\xc3\xa4ytt\xc3\xa4miseen. L\xc3\xa4hes kaikkea kivipilareista puisiin penkkeihin voi hy\xc3\xb6dynt\xc3\xa4\xc3\xa4 suojana. Suojien takaa voi ampua t\xc3\xa4hd\xc3\xa4ten tai sokkona, jolloin pelihahmon keho on turvassa, mutta t\xc3\xa4ht\xc3\xa4\xc3\xa4minen vaikeutuu. Suojat hajoavat eli esimerkiksi suojana oleva p\xc3\xb6yt\xc3\xa4 voi hajota palasiksi. Suojakseen voi ottaa my\xc3\xb6s vihollisen tai viholliselta saatavan kilven, jolloin aseena on mahdollista k\xc3\xa4ytt\xc3\xa4\xc3\xa4 vain pistoolia._NEWLINE_Pelin asevalkoima sis\xc3\xa4lt\xc3\xa4\xc3\xa4 futuristisia aseita. Esimerkiksi Lancer-rynn\xc3\xa4kk\xc3\xb6kiv\xc3\xa4\xc3\xa4rin p\xc3\xa4\xc3\xa4ss\xc3\xa4 on moottorisaha, jolla voi l\xc3\xa4hiet\xc3\xa4isyydelt\xc3\xa4 pilkkoa vastustajan kahtia. Osa aseista on tuttuja ensimm\xc3\xa4isest\xc3\xa4 Gears of Warista._NEWLINE_Edelt\xc3\xa4j\xc3\xa4ns\xc3\xa4 tapaan Gears of War 2 sis\xc3\xa4lt\xc3\xa4\xc3\xa4 aktiivilataussysteemin. Pelaajan ladatessa asetta, on latausn\xc3\xa4pp\xc3\xa4int\xc3\xa4 mahdollista painaa oikeassa kohtaa uudelleen, jolloin aktiivilataus onnistuu ja aseen lataus nopeutuu. T\xc3\xa4m\xc3\xa4 my\xc3\xb6s lis\xc3\xa4\xc3\xa4 ladatun lippaan panosten tehoa. Jos ktiivilataus my\xc3\xb6h\xc3\xa4styy, ase j\xc3\xa4\xc3\xa4 hetkeksi jumiin.\n_START_SECTION_\nMoninpeli\n_START_PARAGRAPH_\nGears of War 2:n kampanjan voi pelata Microsoft Liven v\xc3\xa4lityksell\xc3\xa4 yhteisty\xc3\xb6tilassa, jolloin toinen pelaaja ohjaa Marcusta ja toinen Domia. Pelin moninpeliin on tullut muutamia muutoksia julkaisun j\xc3\xa4lkeen: pelaajam\xc3\xa4\xc3\xa4r\xc3\xa4 on nostettu kahdeksasta kymmeneen ja peliin on tuotu kokemuspistej\xc3\xa4rjestelm\xc3\xa4, jolla pyrit\xc3\xa4\xc3\xa4n saamaan peliin tasaisuutta pelin pyrkiess\xc3\xa4 jakamaan samantasoiset pelaajat toistensa kanssa samoihin eriin. Uusia pelimuotoja on lis\xc3\xa4tty. Wingman-pelimuodossa pelaajat ty\xc3\xb6skentelev\xc3\xa4t kahden hengen joukkueissa, Submission-pelimuoto muistuttaa lipunry\xc3\xb6st\xc3\xb6\xc3\xa4 ja King of the Hill -pelimuodossa pelaajat pyrkiv\xc3\xa4t valloittamaan tietyn osan kent\xc3\xa4st\xc3\xa4 itselleen. Uusia moninpelikarttoja on saatavilla Xbox Live Marketplacelta.\n_START_SECTION_\nJuoni\n_START_PARAGRAPH_\nGears of War 2 sijoittuu aikaan kuusi kuukautta Gears of Warin j\xc3\xa4lkeen. Suurin osa Locusteista tuhoutui Lightmass-pommin ansiosta, mutta pommi my\xc3\xb6s h\xc3\xb6yrysti paljon maanalaista Imulsionia. Imulsion-h\xc3\xb6yryt aiheuttavat vaarallista \xe2\x80\x9dRustlung\xe2\x80\x9d-sairautta, joka levi\xc3\xa4\xc3\xa4 nopeasti ihmispopulaatiossa. Muutamien rauhankuukausien j\xc3\xa4lkeen Tollenin ja Montevadon kaupungit katosivat yht\xc3\xa4kkisesti. T\xc3\xa4m\xc3\xa4 sai COG:it ep\xc3\xa4ilem\xc3\xa4\xc3\xa4n Locustien olevan asialla. Pian Jacintonkin suurkaupunki alkaa n\xc3\xa4ytt\xc3\xa4\xc3\xa4 samoja merkkej\xc3\xa4. Est\xc3\xa4\xc3\xa4kseen t\xc3\xa4m\xc3\xa4n, COG:it p\xc3\xa4\xc3\xa4tt\xc3\xa4v\xc3\xa4t laukaista t\xc3\xa4yshy\xc3\xb6kk\xc3\xa4yksen Locusteja vastaan.'